b'\n_START_ARTICLE_\nSegnetoelektra\n_START_PARAGRAPH_\nSegnetoelektra arba feroelektra yra savaimin\xc4\x97s poliarizacijos ir poliarizuotumo kitimo d\xc4\x97l i\xc5\xa1orinio poveikio (elektrinio lauko, temperat\xc5\xabros, \xc5\xa1viesos, mechanin\xc4\x97s deformacijos) sukelti rei\xc5\xa1kiniai.\n_START_SECTION_\nIstorija\n_START_PARAGRAPH_\nSegnetoelektra 1920\xc2\xa0m. buvo atrasta Segneto druskos kristaluose. I\xc5\xa1 \xc4\x8dia ir kil\xc4\x99s pavadinimas. D\xc4\x97l segnetoelektrik\xc5\xb3 ir feromagnetik\xc5\xb3 savybi\xc5\xb3 pana\xc5\xa1umo nuo 1940\xc2\xa0m. vakar\xc5\xb3 Europos \xc5\xa1alyse ir JAV segnetoelektra vadinama feroelektra, o segnetoelektrikai\xc2\xa0\xe2\x80\x93 feroelektrikais. Gana ilgai segnetoelektra buvo laikoma retu ir egzotiniu gamtos rei\xc5\xa1kiniu, b\xc5\xabdingu tik kai kuriems sud\xc4\x97tingos strukt\xc5\xabros kristalams, o segnetoelektrikai nebuvo pla\xc4\x8diau taikomi elektronikoje ir technikoje. Ilgokai segnetoelektra nebuvo suprasta mikroskopi\xc5\xa1kai. Po\xc5\xbei\xc5\xabris \xc4\xaf segnetoelektrikus i\xc5\xa1 esm\xc4\x97s pasikeit\xc4\x97, kai 1960\xc2\xa0m. buvo suprastas segnetoelektros ir kristal\xc5\xb3 gardel\xc4\x97s dinamikos ry\xc5\xa1ys: segnetoelektra atsiranda kaip kristal\xc5\xb3 fazinio virsmo d\xc4\x97l vienos gardel\xc4\x97s optini\xc5\xb3 virpesi\xc5\xb3 modos, vadinamos mink\xc5\xa1t\xc4\x85ja, temperat\xc5\xabrinio nestabilumo pasekm\xc4\x97. Mink\xc5\xa1tosios modos koncepcija suk\xc5\xabr\xc4\x97 bendr\xc4\x85 segnetoelektros mikroskopin\xc4\xaf vaizd\xc4\x85, kurio paprastumo nenustelbia daugelio segnetoelektrik\xc5\xb3 strukt\xc5\xabros sud\xc4\x97tingumas.\n_START_SECTION_\nMed\xc5\xbeiagos\n_START_PARAGRAPH_\nSegnetoelektrikas (Feroelektrikas)\xc2\xa0\xe2\x80\x93 kristalas (dielektriko, puslaidininkio, magnetiko), kuris tam tikrame temperat\xc5\xabros intervale savaime poliarizuojasi, o jo poliarizuotumo dydis ir kryptis kinta d\xc4\x97l i\xc5\xa1orinio elektrinio lauko. Daugeliu at\xc5\xbevilgi\xc5\xb3 feroelektrikai yra feromagnetik\xc5\xb3 analogai, pana\xc5\xa1ios j\xc5\xb3 histerez\xc4\x97s kilpos ir pan., nors mikroskopin\xc4\x97 feroelektri\xc5\xa1kumo ir feromagnetizmo prigimtis visi\xc5\xa1kai skirtinga. Tarp feroelektrik\xc5\xb3 mokslininkams gerai \xc5\xbeinomi BaTiO\xe2\x82\x83, NaNO\xe2\x82\x82, Pb[Zr\xe2\x82\x93Ti\xe2\x82\x81\xe2\x82\x8b\xe2\x82\x93]O\xe2\x82\x83, SbSI, SbSBr ir kt.\n_START_SECTION_\nPoliarizacija\n_START_PARAGRAPH_\nSegnetoelektrik\xc5\xb3 poliarizuotumas, o tuo pa\xc4\x8diu ir dielektrinis jautris netiesi\xc5\xa1kai priklauso nuo i\xc5\xa1orinio elektrinio lauko stiprumo. \xc5\xa0\xc4\xaf proces\xc4\x85, vadinam\xc4\x85 perpoliarizacija, lydi dielektrin\xc4\x97 histerez\xc4\x97, apib\xc5\xabdinama poliarizuotumo sotimi P\xe2\x82\x9b ir koerciniu elektriniu lauku E\xe2\x82\x96. Segnetoelektrikai susideda i\xc5\xa1 segnetoelektrini\xc5\xb3 domen\xc5\xb3, vienalyt\xc4\x97s savaimin\xc4\x97s poliarizacijos sri\xc4\x8di\xc5\xb3. Stipriame elektriniame lauke domenai orentuojasi elektrinio lauko kryptimi, segnetoelektrikas tampa viendomenis. Segnetoelektrini\xc5\xb3 domen\xc5\xb3 poslinkis elektriniame lauke lemia segnetoelektriko dielektrin\xc4\x97s skvarbos, elektrinio laidumo ir kit\xc5\xb3 parametr\xc5\xb3 priklausomyb\xc4\x99 nuo elektrinio lauko stiprio ir da\xc5\xbenio. Segnetoelektrik\xc5\xb3 savaimin\xc4\x97 poliarizacija atsiranda arba i\xc5\xa1nyksta kiekvienam segnetoelektrikui b\xc5\xabdingoje fazinio virsmo temperat\xc5\xabroje, arba Kiuri ta\xc5\xa1ke. Fazini\xc5\xb3 virsm\xc5\xb3 prie\xc5\xbeastys \xc4\xafvairiems segnetoelektriniams kristalams yra akyviai tyrin\xc4\x97jamos mokslinink\xc5\xb3.\n_START_SECTION_\nTaikymas\n_START_PARAGRAPH_\nArti fazinio virsmo kristal\xc5\xb3 gardel\xc4\x97 nestabili, o fizikiniai parametrai\xc2\xa0\xe2\x80\x93 ekstremaliai netiesiniai ir jautr\xc5\xabs \xc4\xafvairiems i\xc5\xa1or\xc4\x97s poveikiams. Tod\xc4\x97l segnetoelektrik\xc5\xb3 praktinio taikymo aktualiausiose mokslo ir technikos srityse galimyb\xc4\x97s gana pla\xc4\x8dios: keisti vienas energijos formas kitomis, keisti ir i\xc5\xa1augoti informacij\xc4\x85 ir pan. \xc5\xa0iuo metu segnetoelektrikai yra pla\xc4\x8diai taikomi \xc4\xafvairi\xc5\xb3 prietais\xc5\xb3 gamyboje.'